b"\n_START_ARTICLE_\nMas Roig (Pals)\n_START_SECTION_\nDescripci\xc3\xb3\n_START_PARAGRAPH_\nEl mas Roig est\xc3\xa0 situat al costat de la carretera de Palafrugell a Torroella de Montgr\xc3\xad. \xc3\x89s un edifici de grans dimensions, de planta rectangular, amb coberta de teula a dues vessants, i el carener perpendicular a la l\xc3\xadnia de fa\xc3\xa7ana, que \xc3\xa9s orientada a migdia. Consta de planta baixa i dos pisos i presenta una distribuci\xc3\xb3 irregular de les obertures, que s\xc3\xb3n de tipologia diversa. La porta d'acc\xc3\xa9s \xc3\xa9s d'arc de mig punt, amb grans dovelles de pedra. Al damunt hi ha, centrada, una finestra de les mateixes caracter\xc3\xadstiques, encara que m\xc3\xa9s petita que l'esmentada anteriorment. A la fa\xc3\xa7ana est hi ha una petita porta d'arc de mig punt adovellat i una finestra similar, i a la fa\xc3\xa7ana de ponent es conserven restes d'un matac\xc3\xa0.\n_START_SECTION_\nHist\xc3\xb2ria\n_START_PARAGRAPH_\nEl mas Roig \xc3\xa9s una de les masies dels segles XVI-XVII que, juntament amb les ve\xc3\xafnes de Can Deri i el mas Cap d'Anell, forma un dels conjunts d'arquitectura popular de tipologia g\xc3\xb2tico-renaixentista m\xc3\xa9s interessants de la comarca. En l'actualitat aquesta masia es troba en des\xc3\xbas."